**ПРОЈЕКТНИ ЗАДАТАК**

**Пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији”**

**Позиција:** Консултант за дуално образовање

**Трајање:** мај 2023 – септембар 2026.

# Опште информације

Приступање ЕУ и сталне економске и друштвене промене главни су покретачи реформе образовања у Републици Србији. Претходних година много је урађено на развоју образовања, посебно на усклађивању образовне понуде са потребама тржишта рада и повезивању Националног оквира квалификација Републике Србије (НОКС) са Европским оквиром квалификација (ЕОК).

Нова Стратегија развоја образовања и васпитања у Републици Србији до 2030. године са пратећим Акционим планом за период 2021-2023, усвојена је 2021. године. Како је наведено у Стратегији, визија је да обезбеди квалитетно образовање за сваког човека како би остварио свој пуни потенцијал. Стратегија развоја образовања и васпитања у Републици Србији до 2030. године се фокусира на младе и децу, али многе планиране активности имају за циљ развој потенцијала одраслих, што у њено средиште ставља концепт целоживотног учења.

Министарство просвете (МП) је у претходном периоду наставило са напорима да образовну понуду усклади са потребама тржишта рада. Систем дуалног образовања показао се као модел који помаже да се премости јаз између образовања и запослења кроз припреме ученика за свет рада, омогућавајући им да стекну вештине, знања и способности у складу са стандардима квалификација. Потребно је, међутим, даље улагати у развој дуалног образовања, укључујући успостављање и имплементацију оквира за праћење и вредновање, како би се осигурао квалитет Националног модела дуалног образовања, како је препознато у Стратегији 2030 и Програму економских реформи (ЕРП). Унапређење квалитета образовања и усклађивање образовне понуде са потребама тржишта рада подразумева и унапређивање законске регулативе, изградњу капацитета на различитим нивоима и дигитализацију процедура и процеса у области образовања.

Још један важан део образовног система са директним утицајем на квалификациону структуру становништва је образовање одраслих. Међутим, бројни организатори образовања одраслих имају различите, често недовољне капацитете за имплементацију релевантних стандарда и прописа у овој области. Унапређење концепта целоживотног учења ће, између осталог, побољшати положај особа без квалификација или оних којима оствареност стандарда квалификација може да се призна само делимично. Идентификација дефицитарних квалификација и веће могућности за усавршавање и преквалификацију допринеће смањењу неусклађености између понуде и потражње радне снаге.

Дуално и неформално образовање у протеклом периоду били су значајни за јачање радне снаге и обезбеђивање економског раста и запошљавања. Међутим, за ефикасно усмеравање и управљање овим системима неопходан је транспарентан и флексибилан систем квалификација и подаци који омогућавају одговарајуће праћење и доношење одлука. Наставак дигитализације, даљи развој дуалног образовања и промоција концепта целоживотног учења кроз развој мреже јавно признатих организатора активности образовања одраслих (ЈПОА) биће, како се предвиђа, значајни покретачи даљих промена. Стога ће фокус у наредном периоду бити на диверсификацији образовне понуде и осигурању квалитета, као и даљем развоју НОКС-а.

Развој и имплементација дуалног образовања и НОКС-а до недавно су били у надлежности Сектора за дуално образовање у оквиру Министарства просвете. Уредбом Владе Републике Србије („Службени гласник РС“, бр. 124/2022) ови послови поверени су **Канцеларији за дуално образовање и Национални оквир квалификација (у даљем тексту: Канцеларија)**.

Швајцарска агенција за развој и сарадњу (СДЦ) активно подржава дуално образовање у Србији кроз билатералну и институционалну сарадњу. Пројекат „Подршка развоју и успостављању Националног модела дуалног образовања“, који је финансирао СДЦ, а спроводио Центар за образовне политике, имао је за циљ унапређење законодавног оквира, развој оквира за праћење и вредновање (М&Е оквир) у дуалном образовању, унапређење видљивости и приближавање концепта дуалног образовања већем аудиторијуму. Нови пројекат „Подршка реформи дуалног система средњег стручног образовања и Националном оквиру квалификација у светлу целоживотног учења у Србији“ пружиће подршку Канцеларији и Министарству просвете за даљи развој ефикасног образовног система кроз развој и примену неопходних инструмената на макро, мезо и микро нивоу. Пројектне активности укључују измене закона и пратећих подзаконских аката, дигитализацију процеса, унапређење комуникације и сарадње међу заинтересованим странама, активности изградње капацитета и пилотирање предложених решења.

**Увод**

Циљ пројекта је подршка развоју ефикасног и транспарентног система који омогућава сарадњу и размену између образовних институција и света рада и пружа могућност сваком појединцу да изабере одговарајућу образовну путању. Пројекат ће пружати подршку за даљи развој Националног модела дуалног образовања и Националног оквира квалификација Србије кроз сет активности које се односе на развој политика, анализе, истраживања о квалитету дуалног образвоања, праћење и вредновање, програме за изградњу капацитета и разноврсних активности подршке на системском и нивоу спровођења. За ефикасно усмеравање и управљање дуалним системом образовања и квалификација потребни су прописи који обезбеђују неопходне законске оквире за даље планирање, управљање и доношење одлука. Закон о дуалном образовању је измењен у претходном периоду и предвиђена је његова даља ревизија, што ствара потребу за усклађивањем постојећих подзаконских аката и пратећих докумената са изменама. Додатно, потребно је израдити нови правилник којим ће се дефинисати послови и компетенције координатора за учење кроз рад, како би се разјаснила улога и одговорности координатора за учење кроз рад, осигурала боља сарадња између школе и запослених у компанији. Такође, оквир за праћење и вредновање треба да буде интегрисан у систем осигурања квалитета развијањем одговарајуће легислативе, како је предвиђено Стратегијом развоја образовања и васпитања у Републици Србији до 2030 године и Економским програмом реформи (ЕРП).

У складу са тим, очекивани исходи и резултати пројекта су следећи:

1. Унапређен систем дуалног образовања, које омогућава лакши прелазак са образовања на запослење,
2. Унапређена ефикасност и транспарентност образовног система кроз дигитализацију процеса и процедура,
3. Унапређен систем НОКС-а у контексту целоживотног учења.

**Циљ задатка**

Консултант/Организација ће пружити подршку Канцеларији за достизање исхода 1. Унапређен систем дуалног образовања, које омогућава лакши прелазак са образовања на запослење.

Прецизније, очекивани исходи које треба постићи су следећи:

* Подршка Комисији за развој и спровођење дуалног образовања (Комисија) да успешно обавља послове из своје надлежности,
* Јачање капацитета актера у образовном систему укључених у спровођење, праћење и вредновање дуалног образовања.

Фокус активности биће на подршци Комисији и њеним активностима, с обзиром на улогу коју Комисија има у успешном развоју и спровођењу дуалног образовања. Подршка ће бити пружена у успостављању оквира за праћење и вредновање дуалног образовања и јачање капацитета актера у образовном систему који су укључени у спровођење, праћење и вредновање дуалног образовања. Праћење и вредновање спровођења дуалног образовања, ажурирање Мастер плана и припрема истраживачких радова и других важних докумената помоћи ће у анализи и адресирању недостатака уочених у дуалном образовању. Изградња капацитета актера на свим нивоима одразиће се на квалитет спровођења законодавног оквира и квалитет сарадње међу актерима у дуалном образовању, осигуравајући развој компетенција ученика како у школи, тако и у компанијама. Унапређење осигурања квалитета, развој истраживачких радова, подршка и обуке актера у систему образовања ће осигурати квалитет, већи обухват и популарност дуалних профила, а самим тим и запошљивост младих који завршавају дуално образовање.

**Опис послова и задаци**

Унапређење система дуалног образовног биће постигнуто реализацијом међусобно повезаних активности које воде ка релевантним и одрживим променама у образовном систему. Од Консултанта/Организације се очекује да испуни задатке представљене у табели 1.

Табела 1. Преглед пројектних активности и индикатора

|  |  |
| --- | --- |
| **Исход 1. Подршка Комисији за развој и спровођење дуалног образовања (Комисија) да успешно обавља послове из своје надлежности** | |
| **Активности** | **Индикатори** |
| 1.1. Подршка Канцеларији у спровођењу активности које су предвиђене Стратегијом 2030 | * Спроведени консултативни процеси са релевантним заинтересованим странама (нпр. ЗВКОВ, ЗУОВ, АЗК, МП, ПКС) о осигурању квалитета дуалног образовања (спољашње вредновање и самовредновање) у светлу законодавних и институционалних промена и оквира за праћење и вредновање дуалног образовања. * Израђени предлози за ажурирање оквира за праћење и вредновање дуалног образовања и његово усклађивање са системом спољашњег вредновања и самовредновања у систему образовања. * Припремљен план и препоруке за унапређење спровођења услуга КВиС у складу са стандардима и законским оквиром, а на основу налаза истраживања о примени КВиС у дуалном образовању (средње и високо образовање). * Припремљена документа за акредитацију обука (обуке за директоре школа, координаторе учења кроз рад, КВиС у основним и средњим школама, развијене у оквиру исхода 2). * Припремљени извештаји о спровођењу Националног модела дуалног образовања на нивоу система на основу пилотираних процедура самовредновања и спољашњег вредновања са закључцима и препорукама. |
| 1.2. Подршка радним групама које је успоставила Комисија | Израђено је најмање шест анализа/докумената за подршку и информисање радних група.  Теме ће бити дефинисане и договорене са Комисијом (РГ) или Канцеларијом. Могуће теме/области за прве две године пројекта:   * Јаз између потреба тржишта рада и понуде образовања; * Уписна политика дуалног образовања – тренутно стање и препоруке за унапређење на основу примера добре праксе из других земаља и анализе потреба тржишта рада; * Хоризонтална и вертикална проходност ученика у дуалном образовању – тренутно стање и препоруке за лакшу проходност са дуалног средњег образовања на „класично“ средње стручно образовање и обрнуто и на високо образовање (дуално и недуално).   Остале теме ће бити договорене накнадно, током пројекта у складу са потребама Канцеларије и Комисије. |
| 1.3. Подршка Комисији у припреми и објављивању најмање четири научна рада о развоју дуалног образвоања на основу истраживања | Најмање четири научна рада припремљена и објављена у научном часопису. Теме и методологија истраживања биће договорене са Канцеларијом. |
| 1.4. Подршка Комисији у праћењу квалитета спровођења дуалног образовања и вредновању постигнутих резултата укључујући ad hoc истраживања заснована на оквиру за праћење и вредновање дуалног образовања у складу са потребама Комисије | Израда извештаја, препорука и анализа у договору са Комисијом и Канцеларијом. Могуће теме за прве две године пројекта:   * Препоруке за унапређење спровођења дуалног образовања за ученике који се образују по ИОП 1, 2 и 3. * Препоруке за унапређење дуалног образовања на основу резултата истраживања о пословима на којима су сада ангажовани ученици који су били у дуалном образовању, укључујући и задовољство послодаваца њиховим компетенцијама.   Остале теме (најмање две) биће договорене током пројекта у складу са потребама Канцеларије и Комисије. |
| 1.5. Спровођење припремних активности за унапређивање Мастер плана | Анализа спровођења Мастер плана са препорукама за унапређење у складу са променом законског и институционалног оквира.  Предвиђене су две ревизије Мастер плана током трајања пројекта. |
| 1.6. Ревизија публикације „Национални модел дуалног образовања: Пут у будућност Србије“ | План ревизије публикације договорен са Канцеларијом.  Ревидирана публикација.  Објављена публикација. |
| **Исход 2. Јачање капацитета актера у образовном систему укључених у спровођење, праћење и вредновање дуалног образовања** | |
| **Активности** | **Индикатори** |
| 2.1. Развој и спровођење анализе потреба за обуком (Training needs analysis - TNA) за различите групе запослених у школи | * Методологија анализе потреба за обукама (садржи инструменте и алате нпр. упитници, протоколи за интервјуе, скале процене итд.). * Анализа понуде обука професионалног усавршавања запослених у образовању и мапирање могућности за унапређење и обогаћивање понуде. * Анализа потреба за знањима и вештинама са закључцима и препорукама на основу одобрене методологије и анализе понуде обука професионалног усавршавања запослених у образовању. |
| 2.2. Развој и спровођење обуке за институције и тела система за спровођење оквира за праћење и вредновање дуалног образовања | * Развијена обука за институције и тела система за спровођење спољашњег вредновања и самовредновања у дуалном образовању – (нпр. представници ШУ[[1]](#footnote-1), ЗУОВ, ЗВКОВ, представници школа). Развијена обука треба да садржи програм обуке, сценарио обуке са радним материјалима (алатима, инструментима, задацима итд.). * Спроведена обука (план рада/агенда, листа полазника обуке итд.). * Извештаји о спроведеној обуци са резултатима евалуације обуке од стране учесника као и закључцима и препорукама. * Планови менторске подршке – подршка релевантним институцијама и телима за спровођење спољашњег вредновања и самовредновања (укључујући радне материјале, алате, инструменте итд.). * Менторски извештаји - подршка релевантним институцијама и телима за спровођење спољашњег вредновања и самовредновања (укључујући листе учесника, записнике, коришћене радне материјале итд.). * Извештаји о праћењу и вредновању дуалног образовања на основу самовредновања (спроведеног у најмање 65 школа) са закључцима и препорукама. |
| 2.3. Развој и спровођење обуке за око 150 директора школа из свих школа које спроводе дуално образовање | * Развијен програм обуке заснован на резултатима анализе потреба за обуком – садржи теме обуке, циљеве и исходе, сценарио обуке са радним материјалима (алатима, инструментима, задацима итд.) * План спровођења обуке (садржи дневни ред/агенду и групе учесника) * Извештај о спроведеној обуци са евалуацијом обуке од стране учесника, листама учесника, као и закључцима и препорукама. * План менторске подршке и супервизије, укључујући организацију састанака размене искустава (*peer to peer*). * Извештаји о менторској подршци и супервизији. |
| 2.4. Развој и спровођење обуке за око 600 координатора за учење кроз рад | * Развијен програм обуке заснован на резултатима анализе потреба за обуком – садржи теме обуке, циљеве и исходе, сценарио обуке са радним материјалима (алатима, инструментима, задацима итд.) * План спровођења обуке (садржи дневни ред/агенду и групе учесника) * Извештај о спроведеној обуци са евалуацијом обуке од стране учесника, листама учесника, као и закључцима и препорукама. * План менторске подршке и супервизије, укључујући организацију састанака размене искустава (*peer to peer*). * Извештаји о менторској подршци и супервизији. |
| 2.5. Развој и спровођење обуке за 90 координатора тимова за каријерно вођење и саветовање за дуално образовање | * Развијен програм обуке заснован на резултатима анализе потреба за обуком – садржи теме обуке, циљеве и исходе, сценарио обуке са радним материјалима (алатима, инструментима, задацима итд.) * План спровођења обуке (садржи дневни ред/агенду и групе учесника) * Извештај о спроведеној обуци са евалуацијом обуке од стране учесника, листама учесника, као и закључцима и препорукама. * План менторске подршке и супервизије, укључујући организацију састанака размене искустава (*peer to peer*). * Извештаји о менторској подршци и супервизији хоризонталног преноса знања на друге школске тимове за каријерно вођење и саветовање. |
| 2.6. Развој и спровођење обуке за 90 координатора тимова за каријерно вођење и саветовање у основним школама за интегрисање елемената (сет алата) професионалне оријентације за дуално образовање у свој рад | * Развијен програм обуке заснован на резултатима анализе потреба за обуком – садржи теме обуке, циљеве и исходе, сценарио обуке са радним материјалима (алатима, инструментима, задацима итд.) * План спровођења обуке (садржи дневни ред/агенду и групе учесника) * Извештај о спроведеној обуци са евалуацијом обуке од стране учесника, листама учесника, као и закључцима и препорукама. * План менторске подршке и супервизије, укључујући организацију састанака размене искустава (*peer to peer*). * Извештаји о менторској подршци и супервизији хоризонталног преноса знања на друге школске тимове за каријерно вођење и саветовање/професионалну орјентацију. |

Напомена: активности и исходи везани за дуално образовање биће реализовани и развијани у блиској сарадњи са експертском подршком из Швајцарског савезног технолошког института у Цириху (ЕТХ), која пружа стручну подршку Србији у истраживању и праћењу имплементације дуалног образовања.

**Исходи**

Пројектни исходи ће најпре у форми нацрта бити достављени електронским путем кључној контакт особи (*Project Focal Point*) и јединици за имплементацију пројекта (*PIU*). Финалну верзију исхода одобрава менаџер пројекта. Одобрени пројектни исходи биће достављени као део редовних извештаја о напретку.

Сви документи и материјали припремљени у оквиру пројекта су власништво Канцеларије као главног корисника Пројекта. Канцеларија може да врши измене и допуне добијених докумената у складу са потребама система дуалног образовања и НОКС-а.

**Одговорности**

Консултант/Организација је одговорна за задатке наведене у овом Пројектном задатку менаџеру пројекта. Сви задаци ће се обављати у сарадњи са члановима Јединице за имплементацију пројекта (*PIU*) и запосленима у Канцеларији.

Канцеларија ће обезбедити документа која су у њеној надлежности и која су релевантна за спровођење пројектног задатка.

Консултант/Организација ће сарађивати са стручњацима који су ангажовани на овом пројекту и другим пројектима у области дуалног образовања, и по потреби координирати активности са другим пројектима Швајцарске агенције за развој и сарадњу како би се осигурала ефикасна имплементација и избегао ризик од преклапања.

На почетку пројекта, Консултант/Организација ће имати састанке са представницима Канцеларије, Јединице за имплементацију пројекта (*PIU*) и СДЦ-а како би потврдио заједнички договор о очекиваним резултатима и модалитету спровођења пројекта. Детаљи динамике спровођења, очекивани резултати и буџет, биће дефинисани на основу Методологије коју предлаже Консултант/Организација и годишњег плана рада Канцеларије.

**Захтеви**

Заинтересовани Консултант/Организација треба да има неопходне квалификације и искуство у области пројектног задатка. Очекује се да има најмање 5 година искуства рада у:

* Националним и међународни пројектима у области образовања; учешће у пројектима везаним за средње стручно образвање и дуално образовање ће се сматрати предностима.

Консултант/Организација треба да обезбеди тим који се састоји од једног кључног стручњака и најмање четири стручњака за образовање који ће благовремено и квалитетно спровести активности описане у овом Пројектном задатку.

Стручњаци су дужни да уз биографију доставе и кратак преглед свих својих професионалних активности релевантних за циљ овог пројектног задатка – документа, анализе, публикације итд.

* Кључни стручњак за стручно образовање и дуално образовање
  + Универзитетска диплома у области друштвених наука;
  + Најмање 10 година релевантног искуства у области образовања, укључујући средње стручно образовање;
  + Учешће у националним и/или међународним пројектима од значаја за развој образовног система, учешће у пројектима који се односе на средње стручно образовање, дуално образовање ће се сматрати као предност;
  + Учешће у развоју образовних политика; учешће у развоју политика у области стручног и дуалног образовања ће се сматрати предношћу;
  + Познавање законодавног и институционалног оквира средњег стручног образовања и дуалног образовања у Србији;
  + Познавање законодавног и институционалног оквира система осигурања квалитета образовања у Србији;
  + Искуство у развоју и спровођењу анализе потреба за обуком (ТНА);
  + Искуство у развоју и спровођењу обуке за изградњу капацитета различитих актера у образовном систему;
  + Учешће у изради Оквира за праћење и вредновање ће се сматрати предношћу;
  + Објављивање стручних и научних радова који су релевантни за образовни систем, дуално образовање, средње стручно образовање ће се сматрати предношћу.
* Стручњаци за образовање
  + Универзитетска диплома друштвених наука;
  + Најмање 3 године релевантног искуства у области образовања, укључујући средње стручно образовање;
  + Познавање законодавног и институционалног оквира средњег образовања и дуалног образовања у Србији;
  + Познавање законодавног и институционалног оквира система осигурања квалитета образовања у Србији;
  + Искуство у изради истраживачких и стручних радова, као што су анализе, упоредни извештаји, ситуационе анализе, анализе трендова итд.
  + Искуство у праћењу и вредновању образовног система;
  + Искуство у дизајнирању истраживачких методологија, развоју истраживачких инструмената и анализи података ће се сматрати предношћу;
  + Искуство у развоју и спровођењу обуке за изградњу капацитета различитих актера у образовању;
  + Искуство у менторисању школа и подршци размени искустава школа ће се сматрати предношћу.

Одабрани Консултант/Организација ће, између осталог:

* бити одговоран за ефикасно и благовремено спровођење релевантних активности,
* ефикасно користити ресурсе,
* послати електронску верзију нацрта развијених материјала и докумената релевантној кључној особи пројекта (*Project Focal Point*) на мишљење и унапредити у складу са добијеним коментарима,
* активности реализовати у координацији са Јединицом за имплементацију пројекта (*PIU*) и, када је потребно, у координацији са кључном особом пројекта (*Project Focal Point*) и менаџером пројекта,
* поштовати план реализације активности и буџет предвиђен уговором и неће вршити измене без претходног одобрења менаџера пројекта,
* уколико је неопходно иницирати измене динамике реализације активности у координацији са Јединицом за имплементацију пројекта (*PIU*),
* предложити нови план спровођења реализације активности на захтев менаџера пројекта,
* доставити Јединици за имплементацију пројекта (PIU), електронску верзију и папирну верзију докумената на захтев,
* доставити било коју пројектну документацију коју захтева Канцеларија или СДЦ.

**Извештавање**

Услуге које пружа Консултант/Организација ће се обављати у складу са и биће праћене од стране Јединице за имплементацију пројекта (*PIU*) и Канцеларије.

Консултант/Организација ће доставити Почетни извештај (Inception report) са анализом актуелне ситуације и планом рада 15 дана након потписивања Уговора.

Консултант/Организација ће подносити кратке месечне извештаје у којима су наведене активности, резултати и исходи. Поред тога, Консултант/Организација ће обезбедити, као део анекса, све припремљене документе/материјале/инструменте/базе података. Структура месечног извештаја биће договорена са Канцеларијом и Јединицом за имплементацију пројекта (PIU).

Два пута годишње, у јуну и децембру, Консултант/Организација ће подносити извештаје о напретку и финансијске извештаје са описом напретка у односу на плани за достизање исхода наведен у договореној методологији. Извештај о напретку треба да садржи и препознате изазове и планиране активности за наредних шест месеци. Извештаје одобрава менаџер пројекта.

За потребе извештавања Канцеларије ка СДЦ-у од Консултанта/Организације повремено могу бити тражени и додатни извештаји.

С обзиром на то да је вредност уговора значајна, рад Консултанта/Организације може бити предмет ревизије.

**Динамика исплате**

Временски оквир спровођења активности и динамика исплата ће бити предмет договора са изабраним Консултантом/Организацијом, на основу Методологије и финансијске понуде коју предложи Консултант/Организација и годишњих планова рада Канцеларије.

Исплата уговорених средстава ће се вршити у траншама, на следећи начин:

* Прва транша – авансно, на основу одобреног Почетног извештаја (Inception report);
* Друга транша – након усвојеног првог извештаја о напретку и финансијског извештаја (који ће бити достављен у децембру 2023.)
* Трећа транша - након усвојеног другог извештаја о напретку и финансијског извештаја (који ће бити достављен у јуну 2024.)
* Четврта транша - након усвојеног трећег извештаја о напретку и финансијског извештаја (који ће бити достављен у децембру 2024.)
* Пета транша - након усвојеног четвртог извештаја о напретку и финансијског извештаја (који ће бити достављен у јуну 2025.)
* Шеста транша - након усвојеног петог извештаја о напретку и финансијског извештаја (који ће бити достављен у децембру 2025.)
* Седма транша - након усвојеног финалног извештаја о напретку и финансијског извештаја (који ће бити достављен у септембру 2026.)

Напомена: Динамика исплате условљена је динамиком исплате средстава Канцеларији, на основу Уговора између Владе Републике Србије и Швајцарске Конфедерације.

**Трајање задатка**

Предвиђени датум почетка реализације активности је мај 2023. године, а период спровођења уговора биће до 30. септембра 2026. године

1. Све школске управе треба укључити. [↑](#footnote-ref-1)